khistorydata/jeongjo-sjw-relations huggingface dataset:
정조 1년
丁酉七月十八日午時。上御興政堂。受由上京守令入侍時。左副承旨徐有防。記事官鄭東浚。記事官林錫喆金勉柱。江陵府使柳義養。楊州牧使鄭景淳。淸州牧使金履信。扶餘縣監李素。以次進伏訖。上曰。守令進前。義養等進伏。上下詢義養曰。年事。何如。義養曰。初夏則旱乾太甚矣。今則雨水均洽。可謂大豐矣。上曰。有民弊乎。義養曰。江陵民弊非止一二。而俯詢之下。敢此略陳。有所謂火蔘田者。當初嶺西諸面。以産蔘之地。計戶貢蔘。而中古蔘種漸稀。民戶所收。不足於封進之數。故丙午年道臣變通。始罷戶蔘之規。創出量外火田之稅摠其田結。則一百二十四結二十六卜六束。每卜收錢三錢三分零。以爲貿蔘封進之資。土品半不及於元田。而稅田三倍於元田矣其後乙亥丙子。連歲大侵。民散田陳。徵稅無地。其時道臣狀聞略減。而餘數尙多。近年連値屢歉。民散田陳。有倍於乙丙之歲。而向者民多時稅錢之數。徵出於今日田荒民散之後。峽民於此。實難支保。此火蔘田爲弊也。有所謂續田者。量田之時。元田外瘠确品下。乍起乍陳者。不可責之以元田之年年起耕。故名之續田。此則欲其隨其陳起低昂其稅之意也。元數四百四十二結八十九卜二束。而去乙丑年道臣請得續田之稅。以補蔘價。又以一百結八十二卜一束。屬於均廳。年年貿布以納。定式之後。蔘價不可減一分也。均布不可減一疋也。故勿論田之起陳。人之存亡。年年椎剝。必充稅摠。此豈當初降續之本意哉。此續田之爲弊也蓋火蔘田與續田。其爲白徵之弊。實無異同。而其田則乍起乍陳。其民則乍存乍亡。其稅則一定摠數。䝂如金石之案。故不得不徵於隣族。隣族又逃。則隣族所耕之地。又從而荒廢之故。昔日十戶居生之材。今存一二戶。十結起耕之田。僅墾一二結。而其餘盡爲荒廢或作沙石堆積之地。或作樹木叢鬱之原。虎豹鹿豕。窟宅於其中。而按簿徵稅。把束不遺。目下孑遺之民。擧皆荷擔而走。年前流散之民。亦復恐劫而不還。若此不已。則不幾年而嶺西數百里。將無一點人烟矣。衆民所願。皆以爲兩稅不敢望盡減。而火蔘田中白徵者三十餘結。姑爲給代權減且於續田稅都數中。亦減三分之一然後。可救目前之弊。而差待民戶復集。陳田復起之後。乃復其稅。則今日民戶。無離散之弊。日後田稅。無永失之患云矣。有所謂蔘弊。卽是一道之巨瘼。而江陵貢蔘。爲五十五兩。一道中最多。爲弊亦最甚矣。近年以來。土採漸稀。故不得已廣貿於他道而封進之。且蔘價近益高騰。故元上下詳定錢五千四兩外。庚寅以後。年年添給者。合爲二千三百五十四兩。不爲不多。而蔘商輩年年加索。可謂秦之求無已。其所添給之錢皆是名色不好。零零瑣瑣。皆出於民。其。爲生民之弊。罔有紀極且關東蔘品。稍勝於西北所産。而名於國中。守土之臣。必以其土所産封進。正合獻土貢之道。而今則不然。以遠貿於他處者。稱以本邑所採遽然封進。自歸罔上之科者。已極未安。今民間議論或以爲江陵境內所採之蔘。年年不過二十餘兩。今若依本道庚寅節目。二十五兩蔘。以土採封進。則可遂獻土貢之誠。亦不歸罔上之科。其餘三十兩蔘。則移定京作貢。則猶勝於營下蔘商。年年加索。貽弊邑民之患。如或爲難。則某條從長變通。亟罷名色不好之錢。以解東民倒懸之急云矣。亦有麥還之弊。本府還穀數多中。春牟之數。合爲一萬二千六百六十餘石。而都在於嶺西。其一戶所受春牟。至於五六石。故春糶夏糴之一際。每有峽民難支之患。衆民所願。依癸巳年本府耳牟作錢之例。變通減數。以除民弊似好云。俱係變通之事。臣惶恐不敢仰請。而民情如此。故敢此竝爲仰達矣。上曰。四條民瘼。竝爲出擧條。廟堂商確其蘇弊之方。後日次對從長變通稟處。俾爲東民奠保之地可也。出擧條上下詢景淳曰。到任乎景淳曰。到任矣上曰。以地方官上來乎。景淳曰。昨日動駕時。以地方官上來矣。上曰。有民弊乎。景淳曰。到任才一二日。故未及詳知矣。上下詢履信曰。有民弊乎。履信曰。別無大段民弊矣。上下詢李素曰。有民瘼乎。素曰。別無大段民瘼矣。上命守令先退。上命書傳敎曰。觀此嶺伯査啓。前縣監金守默之罪狀。綻露無餘。殆有甚於文召史擊錚之供。曾在肅廟朝。兪信一獄事。豈不以信一生出囹圄。國無法爲敎乎。借曰。鎭新母子兄弟三人之擅殺。雖甚無狀。與擅殺平民有異。則此有大不然者。吏與民設曰。有間。以無罪而殺越人命。則奚疑於吏與民之間乎。況身爲守令。以無罪之事。三人之命。命一時殺害。已極凶惡。査啓中所列酷刑器杖。曾所未聞者。其中嚴木樗木之棍厚逾三寸。松椽木不鍊木之。杖體至股大。而又所謂漆木之訊杖。俱皆殘酷慘毒之無比。而鎭坤兄弟之一日所受。每人各爲三百餘度之杖。累次之刑。近百度之棍。此決非常性之人。所可忍見而忍爲者。何其不仁之甚也。是可忍也。孰不可忍也。至于信聽密地膚讒。加刑已冷之屍。綿塞垂死之口。尤是凶毒之甚者也。以此罪犯。敢欲欺隱。向於王府嚴問。雖欲呑吐。而今則道臣之査啓。如是明白。渠雖言若懸河。其可發明乎。所犯所爲。皆非信一之比且贓吏之用重典。卽是爲民之意。又況如守默者乎。殺獄之法。只止於下賤則已。不然則不議道伯。又非公事。而殺越人命之慘毒。至於此多。邦有常刑。守默豈可生出獄門乎。以此意發問目。嚴刑取服。以爲照律勘斷之地事。分付義禁府。上命退承史以次退出。
정조 1년
丁酉七月十八日申時。上御尊賢閣。藥房副提調。持湯劑入侍時。副提調洪國榮。記事官柳孟養林錫喆金勉柱。醫官慶絢以次進伏訖。上曰。江陵府使柳義養。細櫛民瘼。逐條陳白。爲民革弊之心。極爲可尙。國榮曰。爲人綜密。故曲知民隱。欲爲釐革。爲國爲民之誠。於此可見矣。上命讀大司憲鄭昌順疏。國榮讀奏訖。上曰。勉君德陳時弊。甚是切實。用意遣辭。亦有根據。近來陳戒疏中。可謂第一矣。國榮曰。本來善文故疏辭通暢。切中時弊矣。上曰。昨日上言。卿皆見之否。國榮曰。盡爲見之。而其中眞宗大王練主造主匠人之上言。極爲猥濫矣。此漢則法曹已爲捉囚。似當嚴處矣。上曰。以今番上言觀之。自春以後。似無抱冤之人。是可幸也。國榮曰。然矣。上曰。都憲之疏。不可以循例袞闕看過。其左勵俗來諫之道。不可無激勸之道矣。國榮曰。褒直賞諫。人君之盛事。今者六條陳戒。無非時弊之至論。褒此一人。則可勸百僚。聖意誠允當矣。命書傳敎曰。大司憲鄭昌順六條陳戒。非但切實。根據可尙。特賜鹿皮一令。自政院親受。上曰。大司憲鄭昌順。牌招親受。出榻敎命書大司憲鄭昌順疏批。命入湯劑。絢奉湯劑進前。上進御。命退去。諸臣以次出。
정조 1년
丁酉七月十八日戌時。上御尊賢閣。都承旨入侍時。都承旨洪國榮。記事官柳孟養林錫喆金勉柱。以次進伏訖。上曰。見嶺伯査啓。則金守默罪。一倍於文召史之所供。俄者傳敎。已言之。而此不嚴法治之。則殘虐之吏。無以懲勵。兪信一只殺一人。而終未免償命之典。況守默枉殺人命。至於二人。則朝鮮若有法綱守默豈可生出獄門乎。國榮曰。欕木棍及以絮塞口等擧。前所未聞之酷刑。道臣之啓。文召史之供。旣如是明白。則渠以何辭發明乎。上曰。注書出去。夜已深金吾堂上只入啓草。姑爲退去。明朝來會開坐事。分付。上曰。近來待令燭駭然。義盈庫貢人。令攸司科治。出榻敎命書傳敎曰。自數昨雨後。頗有秋意明朝召對爲之。上曰。右副承旨入侍。出榻敎命退去。諸臣以次出。
정조 1년
丁酉七月十八日初更。上御尊賢閣。右副承旨入侍時。右副承旨李秉模。記事官鄭東浚。記事官林錫喆金勉柱。以次進伏訖。上命書傳敎曰。日昨北伯推緘之敎。有所下敎。而其後又有日矣。不特關南賑狀不到。御史已入來之。關北賑狀。尙不修啓。此豈若是稽忽之事。該監司之不職於是乎益著。狀啓來到與否。自政院盤問邸吏以啓。又命書傳敎曰。宣傳官具琡。內乘申應周。有相換之命。而非謂應周之實職也。卽內乘與宣傳官相換之謂也。此單子勿施。更爲書入。上命退。承史以次退出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨徐有防式暇。右副承旨李秉模坐直。同副承旨李敬養坐直。注書柳孟養藥院直鄭東浚仕直。事變假注書徐鼎修病。
정조 1년
李亨逵啓曰。合辭方張之時。兩司無詣臺之員。除在外疏批未下外。呈告人竝卽牌招。何如。傳曰。允。
정조 1년
李義翊。以都摠府言啓曰。今日入直內三廳武兼禁軍及軍兵等。當爲中日習射。而延福殿修改相値。不得爲之之意。敢啓。傳曰。知道。
정조 1년
傳于李秉模曰。京試官守令邊將。竝留待。
정조 1년
李亨逵啓曰。今此上言十七張內十張。以猥濫拔去。其餘七張。分下各該司次。入啓之意。敢啓。傳曰。知道。
정조 1년
傳于李義翊曰。各司上言回啓。限內爲之事。分付。
정조 1년
李秉模啓曰。北伯關南賑狀不到。御史已入來之關北賑狀。尙不修啓。此豈若是稽忽之事乎。狀啓來到與否。自政院盤問邸吏以啓事。命下矣。招致邸吏。盤問其委折。則邸吏所告內。狀啓若來到。則何敢一刻遲滯。而今此畢賑狀。無論關南關北。元無來到之事云矣。敢啓。傳曰。知道。
정조 1년
傳于李秉模曰。副提調持加減心腎湯。入侍。
정조 1년
李敬養啓曰。明日次對。兩司無進參之員。除在外疏批未下外。呈告人員。竝待開門牌招。以爲推移入侍之地。何如。傳曰。允。
정조 1년
傳于李敬養曰。忘未下敎矣。懿昭墓。義烈墓守僕。各給木一疋。米七石及木布各一同。輸送于義烈宮。
정조 1년
傳于李敬養曰。騎馬四疋。立之宣傳官四員待令。
정조 1년
傳于李義翊曰。前後申飭。何如。而各闕門禁蕩然。閑雜之人。任意出入。昌慶宮則軍士執頉。至於四名。當該衛將金鼎采汰去。昌德宮衛將。所當汰去。而以久勤爲之云。並與景幅宮衛將特以三令五申之意。今姑參酌。兵判以此意。招致嚴飭。兵判常時其若檢飭。豈有此弊。兵判推考。
정조 1년
傳于李敬養曰。雖是無槊之鎗。軍物則一也。況先大王命藏之物乎。守直中官。任意移置。至於閪失之境。若此不已。空闕之物。盡失於守直中官之手。不可尋常處之。當該守直中官。拿問嚴處。
정조 1년
李敬養。以戶曹言啓曰。差備內各殿各堂。雨漏諸處修改後。別單書入之意。敢啓。傳曰。知道。
정조 1년
李義翊。以兵曹言啓曰。本曹堂上。軍官禁軍遞兒窠。今方有闕矣。依節目。禁軍別將與各番將。眼同取才。以其居首者。塡差之意。敢啓。傳曰。知道。
정조 1년
李義翊啓曰。卽伏見統制使李昌運。今春夏等褒貶啓本。則龜山僉使朴秀馨。助羅浦萬戶金履信。栗浦權管林仁相題目。致勤點下。殊無嚴明殿最之意。推考警責。何如。傳曰。允。
정조 1년
李敬養。以兵曹言啓曰。卽伏見統制使李昌運。今春夏等褒貶啓本。則龜山僉使朴秀馨。以弛禁宜警爲目。助羅浦萬戶金履信。以鎭卒浮謗爲目。栗浦權管林仁相。以差欠恪謹爲目。則竝宜置下考。而置諸中考。致勤點下。殊無嚴明殿最之意。統制使李昌運。所當請推。而旣自政院察推勿論。龜山僉使朴秀馨。助羅浦萬戶。金履信。栗浦權管林仁相。竝以下考施行。何如。傳曰。允。
정조 1년
李敬養。以司僕寺提調言啓曰。濟州出來別乘馬二十匹。歲貢馬一百匹。凶咎馬十匹。駑駘十匹。合一百四十匹內二匹。船中故失。實納馬一百三十八匹。禾毛色別單書入之意。敢啓。傳曰。知道。
정조 1년
李義翊。以司僕寺提調言啓曰。濟州前判官金光鉉遞任。進上馬三匹。今纔上來。禾毛色別單書入。依例內廏立養。而其中騮馬一匹。瘦病特甚。莫重進上。以病馬苟充封進。事極駭然。當該前判官金光鉉。推考警責。何如。傳曰。允。
정조 1년
執義任觀周。持平洪明浩鄭淵淳啓曰。臣等。聞見鹵莽言議巽愞。淸朝耳目之任。非所擬議。而義重沐浴。冒沒出肅鎭日詣臺。自顧慙恧。無地自容。卽伏見長憲之疏。以昌言之不進。麟選之不重爲言。臣等之居是任。俱皆有日。而曾不能出一言論一事。以效一日之責。則臣等不職之失。於是乎益著矣。豈可委以初無指的。而晏然自恕乎。其在廉隅。不可一刻仍冒。請命遞斥臣等之職。答曰。勿辭。亦勿退待。
정조 1년
大司諫趙英鎭。司諫安聖彬。正言兪岳柱啓曰。臣等。言議風裁。竝懦謭劣。本不合於淸朝耳目之任。而義重沐浴。冒沒出肅。虛縻多日。未嘗出一言論一事。自顧慙恧。無地自容。卽伏見都憲之疏。盛論臺閣不職之失。至以昌言之無聞。遴選之不重爲言。臣等。不稱之實。於是益著。豈可委以無所指的。而不思所以自處之道乎。其在廉隅。不可一刻仍冒於臺次。請命遞斥臣等之職。答曰。勿辭。亦勿退待。
정조 1년
大司憲鄭昌順。大司諫趙英鎭。執義任觀周。司諫安聖彬。應敎李在學。持平洪明浩鄭淵淳。校理南鶴聞。副校理沈有鎭鄭志儉。正言兪岳柱。修撰林耆喆尹尙東。副修撰朴祐源李儒慶啓曰。請和緩爲先削去其號。依律處斷。措辭見上又啓曰。請還寢遠竄罪人韓翼謩金吾草記勿施之命。仍施遠竄之典。措辭見上又啓曰。請放歸田里罪人金相福。爲先極邊竄配。措辭見上答曰。不允。
정조 1년
大司憲鄭昌順。大司諫趙英鎭。執義任觀周。司諫安聖彬。持平洪明浩鄭淵淳。正言兪岳柱啓曰。請楸子島荐棘罪人趾海。濟州牧定配罪人纘海。更令王府。設鞫嚴問。快施當律。措辭見上又啓曰。請薪智島定配罪人敬彬。熊川縣定配罪人成連。亟令王府。更爲設鞫得情。措辭見上又啓曰。請還寢象厚放歸田里之命。仍施絶島定配之典。又啓曰。請洪樂任亟命王府。設鞫嚴問。又啓曰。請黑山島定配罪人金龜柱。依律處斷。措辭見上又啓曰。請大靜縣荐棘罪人啓能。依律處斷。措辭見上又啓曰。請薪智島安置罪人宋瑩中荐棘。又啓曰。請智島定配罪人金相翊荐棘。答曰。不允。措辭見上
정조 1년
執義任觀周。持平洪明浩鄭淵淳啓曰。請大靜縣罪人金壽賢。依律處斷。措辭見上又啓曰。請黑山島荐棘罪人述海。設鞫嚴問得情。措辭見上又啓曰。乙未五月文科榜中。多是賊邊之徒。陰藉逆魁之勢。冒占科名。固已駭憤。而以至麟謙。互相恐動。敢以欲起科獄等說。危逼我聖躬者。究厥罪狀。萬戮猶輕。特以我聖上山藪之量。不下指名之敎。故輿情雖切。而憑覈無路。天網高懸。而凶徒猶漏。今於諫疏之發。旣有指的之論。則豈可一刻容貸。至於原榜。則其在平人之情。必有若浼之心。不幸與凶徒同榜。亦豈可區別獨存。國體所關。不可仍置。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。快施當律。乙未文科原榜。亦命罷削。又啓曰。請爲奴罪人河翼龍金重得。亟命王府。設鞫得情。快正王法。又啓曰。請梁山郡定配罪人錫達。依律處斷。又啓曰。請削黜罪人金漢耆。亟施竄配之典。又啓曰。請海南縣竄配罪人金載順。亟令王府。設鞫嚴問。又啓曰。請故判書李潭。亟施追削之典。又啓曰。請遠竄罪人洪達洙。亟令王府。更加嚴鞫。依律處斷。又啓曰。請遠竄罪人聖中。亟令王府。設鞫嚴問。期於得情。快正王法。又啓曰。請削板罪人有臣宗甲義駿等。竝令王府。設鞫嚴問。依律處斷。答府曰。不允措辭見上
정조 1년
大司諫趙英鎭。司諫安聖彬。正言兪岳柱啓曰。請大靜縣爲奴罪人金壽賢。更令王府。設鞫嚴問得情。快正王法。又啓曰。請爲奴罪人河翼龍金重得。亟命王府。設鞫嚴問得情。快正王法。又啓曰。請海南縣定配罪人李弘濟。亟令王府。設鞫嚴問。又啓曰。請海南縣竄配罪人金載順。亟令王府。設鞫嚴問。又啓曰。請亟收安置罪人睦祖煥。量移之命。及放逐罪人鄭遠達李俊永。島配罪人閔百奮放送之命。以嚴隄防。又啓曰。請機張縣竄逐罪人朴宗岳放釋之命。又啓曰。請寶城郡屛裔罪人朴宗集。爲先絶島安置。又啓曰。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。又啓曰。乙未五月庭試事。尙何言哉。第緣凶徒科場之用奸。至有聖上之受困之敎。奉讀未半。不覺其骨顫而膽掉也。噫嘻。痛矣。伊時用奸之主試。今皆物故。負犯如此。而尙未一番究覈。神人之憤。容有極哉。榜中之一種醜類。初緣其未能的知。尙稽邦憲之亟加。輿情痛惋。久而益激。卽伏聞諫疏到院。罪人斯得。噫。魑魅鬼蜮。嘯聚糾結。互相吹噓。暗地和應。至發其恐動危逼之計。自干於窮凶極惡之罪。夷考往牒。豈有如此等之凶徒也哉。究厥情狀。萬戮猶輕。決不可暫時容貸。至若原榜。其中雖有無故之人。而非但渠輩。必懷若浼之心。其在國體。亦不可以此區別。苟且仍置。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。亟令嚴鞫。快施當律。原榜亦爲罷削。答院。不允。
정조 1년
丁酉七月十九日。記事官姜彙鈺。義禁府啓目。金溝兼任泰仁縣監朴在源。金溝所納軍門米。載於私商船。有臭載之擧。刑推得情。何如。傳曰。除刑推議處爲良如敎。
정조 1년
刑曹啓目。慶尙道晉州居許𤀂父采。被杖於成龍錫致斃。龍錫之押良爲賤。杖殺人命。誠極駭然。而一邊之言。不可準信。令道臣査啓後。稟處。何如。傳曰。依允。待新伯到任。親執詳査。狀聞後稟處。俾伸幽枉爲良如敎。
정조 1년
丁酉七月十九日辰時。上御尊賢閣。都承旨入侍時。行都承旨洪國榮。記事官柳孟養林錫喆金勉柱。以次進伏訖。國榮曰。夜間。聖體。若何。上曰。一樣矣。國榮曰。去夜寢睡。何如。上曰。善寢矣。上曰。注書出去。京試官下直勿施。明日次對。司爲入侍事。分付。賤臣承命而出。分付。上曰。召對雖有命下。有習講下敎。然後當爲詣閤。而何爲不待下敎。直爲詣閤乎。注書出去知入。賤臣承命出問後。回奏曰。旣有明朝爲之之敎。故政院催促弘文館詣閤云矣。命書傳敎曰。明日次對。依例爲之。命讀公事。國榮讀奏訖。命書判付。命退去。諸臣以次出。
정조 1년
丁酉七月十九日辰時。上御興政堂。召對入侍時。參贊官李亨逵。侍讀官南鶴聞。檢討官林蓍喆。記事官鄭東浚。記事官林錫喆金勉柱。以次進伏訖。鶴聞讀史記評林平準書。自始令吏得入穀補官。止江淮間欲留之處。蓍喆讀平準書。自遣使冠蓋相屬。止望以待幸訖。上講平準書。自始令吏得入穀補官。止望以待幸訖。鶴聞曰。古人以財貨。譬之於水。蓋水之性。壅之則渟滀盈貯。決之則長流不息。源雖多而易渴。漢家文景。恭儉節用。太倉之粟紅腐相仍。貫朽之錢。不可校計。武帝承此富庶之業。又從以聚斂於民。而每患不足者。專由於窮奢縱慾。以有限之財。供無節之費故也。及至財用耗乏。中外騷然。則任用孔僅桑弘羊之徒。鹽鐵之利。舟車之稅。無所不管。以至於賣官鬻爵。而民不信令。終莫分財。則不得不嚴刑峻法。椎膚剝髓。蓋聚斂之臣。殘刻之吏。自有相須之義。蠹國病民。一串貫來。其不與亡秦一轍。蓋亦幸矣。是故。自古明王哲辟。必以損上益下爲心。昏君暴主。必以損下益上爲事。民財豐足。則雖不斂財而國亦富强。民食匱乏。則雖有積儲而國隨敗覆。此實爲今日鑑戒處也。方今府庫空虛。經用不足。生財殖貨之道。固宜講究之不暇。而第生財之大道。亦不出節用愛民四字而已。伏願繼自今。凡無益之用。不急之費。一切減省。博詢廊廟之臣。布實德而敷實惠。則民財足於下。而國用亦無不敷之憂矣。益加體念。是臣之望也。上曰。所陳好矣。蓍喆曰。以平準一書。觀之。漢武承文景富庶之業。若能節用而愛民。則雖不封禪祠竈。自可以祈天永命。雖不窮兵黯武。庶致蠻夷率服。而乃以有限之財。作無益之費。及其海內耗虛。則反爲此許多聚斂虐民之政。微輪臺一詔。則漢家四百年基業。將不知至於何境矣。以此觀之。漢武之世。非無財用。而恃財縱慾。末流之弊。乃至於此。此豈非不知節用。而財反爲害者耶。是故。宋臣陳恕之言曰。天子富於春秋。若知府庫之充溢。易生驕侈之心。此言誠好矣。伏願體念焉。上曰。所陳好矣。亨逵曰。上下番已陳文義。別無仰達矣。上曰。注書出去。下直守令邊將。入侍。賤臣承命而出。與慶源府使林永老。豐川府使鄭啓淳。延安府使趙時述。陽德縣監金和中。乫坡知僉使李再光。加德僉使金光宇。偕入進伏。上曰。守令進前。慶源府使林永老等。進伏。上下詢履歷。命誦七事訖。上曰。慶源。卽接邊之地也。爾須善爲守邊之策。以副擇送之意。仍命退。上曰。邊將。進前。乫坡知僉使李再光等。進伏。上下詢履歷訖。上謂加德僉使金光宇曰。加德前僉使李爀之事。聞之乎。光宇對曰。未及聞之矣。上曰。已入之倭船。謂以尙留。尙留之倭船。謂以已入。邊情之疎虞。莫此爲甚。爾須體此擇送之意。毋如前僉使也。仍命退。諸臣以次退出。
정조 1년
丁酉七月十九日午時。上詣孝明殿。親行晝茶禮入侍時。左承旨李亨逵。右承旨李義翊。右副承旨李秉模。同副承旨李敬養。記事官鄭東浚。記事官林錫喆金勉柱。以次陪從。上具衰服。詣孝明殿。親行晝茶禮。儀註上同上還詣齋室。承史以次退出。
정조 1년
丁酉七月十九日申時。上御尊賢閣。藥房副提調持湯劑入侍時。副提調洪國榮。記事官柳孟養林錫喆金勉柱。醫官慶絢。以次進伏訖。絢奉湯劑進前。上進御。上曰。臺諫避嫌。似涉過矣。國榮曰。都憲之疏辭。雖是泛說。爲其言官。必當爲可引之事矣。上曰。然則其疏中。有語及大臣之句。大臣。亦可爲引乎。國榮曰。聞大臣。亦爲陳箚云矣。命讀公事。國榮讀奏。命退去。諸臣以次出。
정조 1년
丁酉七月十九日戌時。上御尊賢閣。都承旨入侍時。行都承旨洪國榮。記事官柳孟養林錫喆金勉柱。以次進伏訖。上曰。濟州貢馬初運。已入來云。依昨年例。明將頒馬矣。國榮曰。昨年頒賜處。皆爲頒賜乎。上曰。然矣。命讀備局北關御史書啓回啓。國榮曰。聞御史之言。則其軍官柳匡國。今番多有效勞云。而獨漏於賞典。似有向隅之歎矣。上曰。旣有效勞。則御史何不陳達乎。國榮曰。以渠之親裨。故。嫌未仰達云。蓋此人。前者柳焵之濟州奉命時隨去。多有效勞。今番北關。其所效勞。最爲夥然云。如此之人。不可無勸奬之道矣。上曰。當下敎矣。上曰。右副承旨。入侍。出榻敎命退去。諸臣以次出。
정조 1년
丁酉七月十九日初更。上御尊賢閣。右副承旨入侍時。右副承旨李秉模。記事官鄭東浚記事官林錫喆金勉柱。以次進伏訖。上命書傳敎曰。俄聞知申所奏。御史則以親裨爲嫌。不得奏對。而前郡守柳光國。昨年隨柳焵。效勞於濟州。今又效勞於北關。況其勤幹。聞甚可尙。豈癸未如干效勞軍官之比乎。依例加資。又命書傳敎曰。當頒貢馬。明朝將臣亞將捕將禁軍別將吏兵判畿伯奎章閣堂郞藥房提調及副提調惠堂吏曹參議諸承旨翰注宣傳官。皆令入侍領受。又命書傳敎曰。行副司直李鎭衡。明日來待。命書刑曹判付訖。仍命退。承史以次退出。
정조 1년
行都承旨洪國榮藥院直。右承旨李亨逵坐。左承旨李義翊坐。左副承旨徐有防坐。右副承旨李秉模坐直。同副承旨李敬養坐直。注書柳孟養藥院直鄭東浚仕直。事變假注書徐鼎修仕。
정조 1년
以大司諫趙英鎭。司諫安聖彬。正言兪岳柱。執義任觀周。持平洪明浩鄭淵淳牌不進罷職傳旨。傳于李敬養曰。只推。
정조 1년
李敬養啓曰。明日次對。兩司無進參之員。除在外牌不進傳旨及疏批未下外。大司憲鄭昌順。待開門牌招。何如。傳曰。允。
정조 1년
李敬養啓曰。明日次對。兩司當爲進參。大司諫趙英鎭。司諫安聖彬。正言兪岳柱。執義任觀周。持平洪明浩鄭淵淳。旣有只推之命。待開門一體牌招。何如。傳曰。允。
정조 1년
傳于李秉模曰。右副承旨入侍。
정조 1년
李義翊。以兵曹言啓曰。今七月十九日。南部居幼學金基建稱名人。自興化門挾門入來。鳴申聞鼓。依定式。下該曹推問。何如。傳曰。允。
정조 1년
領議政金尙喆。伏以臣。伏見憲長疏本。其中一條。專斥大官。許多論斷。盡是人臣之極罪。有非就事勤攻之比。臣誠滿心慙恧。繼之以惶懼。噫。臣之不才衰病。當退未退。筵懇箚籲。出自腔血。而忱誠莫孚。輒歸飾讓。上而無補於國。下而有負於心。每自循省。寤寐何安。況臣之伴食中書。月日最多。非如左右兩僚。則使風習漸汚。朝象未靖。莫贊我聖上一初平明之治者。靜言思之。莫非臣罪。凡有咎責。臣實爲首。人言之來。殆若專着臣身。論其罪負。金木亦輕。而猶且眷係榮祿。淟涊盤礴。不思所以自處。則四維至重。寧有是哉。賓對有命。末由進身。疎涉違慢。罪添瘝曠。玆敢冒入文字。略暴危懇。伏乞聖明。俯垂鑑諒。削臣之職。勘臣之罪。以謝公議。以靖私義。不勝幸甚。答曰。省箚具悉卿懇。近日朝廷。言者不來。每自循省。予自謂曰。時予之過云。都憲之疏。指陳袞闕。施及朝象。亦可謂猶與乎已。今見卿箚。其所深引。固知卿辭巽之意。而憲疏云云。只是泛說。流來之習俗時弊。何必櫬着於今日乎。少不過慮。竊恐有欠於惜卵之意。且今國事如此。民憂又如此。協贊之策。有望於卿等。卿何若此之過乎。卿其安心勿辭。卽起視事。來參明日賓對焉。仍傳曰。此批答。史官。傳諭于領議政。
정조 1년
左議政鄭存謙。伏以臣。伏見憲長疏本。臺閣之有讜言。固是淸朝之美事。臣竊喜之。而其中論斥大官。雖似泛說時弊。有非尋常勤攻。慙恧惶懍。不能自已。噫。變風習靖朝象。卽是大臣之責。而風習朝象。反由大臣而壞了。則其爲朝廷之羞。世道之憂。當復如何。況臣兩載中書。一味尸素。至化方新於作興。而莫贊寅亮之績。微忱非忽於殫竭。而竟孤簡拔之恩。則論其負職。臣實爲最。公議之發。不啻箚着。揆以邦憲。難逭重典。區區私義。更無去就之可論。玆敢冒控危懇。仰瀆崇聽。伏乞聖明。俯垂鑑諒。亟令譴罷臣職。仍命究勘臣罪。以謝臺議。以安私分。不勝幸甚。答曰。省箚具悉卿懇。已諭於領相之批。卿其勿復控辭。來參明日賓對。
정조 1년
右議政徐命善箚曰。伏以臣。忝叨見職。居然五十有餘日矣。一味伴食。無所猷爲。聖簡實出於備位。而適爲虛縻之資。微誠雖切於圖報。而反添孤負之罪。日夕惶懼。如獲大痾。迺者長憲疏出。而其中一段。箚逼大臣甚切。邇來臺閣之上。無言久矣。今於勤政之來。臣誠樂聞而虛受也。第其措語遣辭。非比尋常。譏諷指摘。至及心跡。果如臺臣之言。眞有此等之人。則雖微官庶僚。尙不宜玷汚朝端。況名以大臣。受此題目。其可冒據於贍之地乎。藉曰。泛論時弊。未必專屬大官。而身居百僚之首。致使風習朝象。一至於此。又將誰執其咎。此疏之出。適在臣濫承誤恩之際。雖不斥言臣名。而臣心歉愧。有若當着臣身。不惟臣區區私義。不敢晏然在職而已。在朝家綜核之政。尤宜早賜斥退。改卜賢德。以之變風習而靖朝象。有不可已也。伏願聖明。俯垂諒察。將臣所帶。快許鐫免。以謝臺議。以幸國事。千萬幸甚。今日次對。有依例來會之命。而臣情踪如右。末由進參。尤不勝悚恐竢勘之至。答曰。省箚具悉卿懇。領左揆之批。布予至意。卿其安心勿辭。來參明日賓對。
정조 1년
丁酉七月二十日。記事官姜彙鈺。刑曹以金基健鳴申聞鼓事捧供。而所供如此。上裁何如啓目。傳曰。此是鳴冤之供乎。爭辯之供乎。泣血之供乎。上下辭語。不但節節。外題段段。違端而已。有若癡人之說夢兺除良。初聞金守默子擊鼓。心有所惻是如乎。及觀供辭。全無哀痛迫切之意。足以感動人心者是置。朝家之向所惻傷者。儘是閒思慮也。至若敏謙事。本邑民人等訴事。拔劍事。衝火圖貶事。刑杖殘酷事。凡此五件。雖無道啓之現發明査者是良置。固不敢無倫脊不分明之說。依俙發明是去等。況旀朝家旣已照燭是旀。獄案又已明白是隱則。爲人子懇切之情。如欲替刑。雖一言半辭良置。剖破本事之䵝昧者。然後始可謂之鳴冤。而原供辭。揆以紀綱。參以人情。俱萬萬駭怪乙仍于。所當除尋常。各別科罪。俾知君臣父子之重是乎矣。守默旣是刑訊。而基健之所坐。與罔赦之罪。差有間焉。特爲參酌。自本曹以此意。基健處曉諭後。原供辭兺。姑爲勿施爲良如敎。
정조 1년
丁酉七月二十日辰時。上御尊賢閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。國榮曰。去夜寢睡。何如。上曰。善寢矣。命讀三相箚。國榮次第讀奏。上曰。臺疏旣是泛然說去。則大臣引嫌。極涉過矣。國榮曰。更見其疏。則句語間遣辭之際。不無礙逼於時臺時相者。其爲引嫌。無或怪也。上曰。長保富貴。諂媚成風等句。爲引嫌乎。國榮曰。似然矣。上曰。頒馬時。當殿座於興泰門。待領受諸臣之畢到。更爲入侍。可也。命退去。諸臣以次出。
정조 1년
丁酉七月二十日辰時。上御興泰門。頒馬入侍時。行都承旨洪國榮。記事官柳孟養徐龍輔金勉柱。以次進伏訖。上曰。貢馬領受諸臣。皆待令乎。國榮曰。皆已來待於閤外矣。上曰。皆令入來親受事。分付。賤臣承命分付。諸承旨史官奎章閣堂郞吏兵判五軍門大將左右捕將五軍門中軍畿伯藥房提調吏議宣傳官趨入。分東西立於階下。上曰。承史。竝入侍。承史進伏。上曰。內乘領貢馬入來。內乘田文顯申應周。領貢馬入庭。命頒馬。各頒一匹訖。引儀呼唱。諸臣執轡四拜先退。上曰。承史。亦下去領受。承史承命親受四拜。國榮曰。昨日以頒馬事。有各軍門亞將來待之命。而禁軍別將金相玉。尙不入來。事甚未安。不可無警。推考。何如。上曰。依爲之。出擧條上曰。三大臣家及箕伯嶺伯。許各送一匹。引儀依昨年例。東西唱各給一匹。守陵官魂殿所屬別軍職。許各頒一匹。金孝大家。亦送一匹。仍命賜中官司謁七八人訖。上曰。差備所屬及未受中官。待後運入來。頒賜。宣傳官。亦追後領受事。分付。頒馬訖。命退去。諸臣以次出。
정조 1년
丁酉七月二十日未時。上御尊賢閣。藥房副提調。持湯劑入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。上命書三大臣箚批。命書傳敎曰。今日次對。明日爲之。命入湯劑。絢奉湯劑進前。上進御。命讀金守默子擊鼓供辭。國榮讀奏。上曰。旣曰鳴冤。而語頗糢糊。殊極駭然。國榮曰。血書鳴冤。雖甚矜惻。而無一言發明之端。只願以代死。殊非鳴冤之道矣。上曰。然矣。而以守默罔赦之罪。初豈有可鳴之冤乎。國榮曰。無論上言之如何。而只以可宥不可宥之間。處分好矣。命退去。諸臣以次出。
정조 1년
丁酉七月二十日戌時。上御尊賢閣。都承旨入侍時。行都承旨洪國榮。記事官柳孟養林錫喆金勉柱。以次進伏訖。上曰。林承澍事。不過狂妄之致。不足深誅。該曹雖請刑推。不必如此。直逐本鄕。無妨矣。國榮曰。聖敎。誠好矣。命書傳敎曰。該曹雖以四件外。有當律云。遐陬儒生。不識道理。亦何深罪。林承澍除刑推。放送本鄕事。分付。上曰。金守默之罪。可謂罔赦。渠之所犯。旣是擅殺人命。則所當償命。而更思之。以今民俗。若斷以償命之律。則日後事慮。無所不到。爲官長者。恐不得按法治民。守默之罪。雖萬死無惜。其在慮後弊導末俗之道。不可無參酌之道。卿意。何如。國榮曰。臣亦以此爲悶慮矣。聖敎及此。臣不勝欽歎。守默固不足惜。而名以官長。斷以償命。則非但民不畏官長。爲官長者。亦不得措其手足。實爲無窮之弊矣。上曰。爲弊之端。果如是矣。命書傳敎曰。金守默事。可謂殺無赦。而但以有信一之迹。異信一之事。爲審愼之端。近來民心不古。凌犯成習之時。若斷守默以償命之律。則所慮者。使予所以重人命之心。反歸於壞民俗之科。是豈非凜然處乎。守默之不報。使擅殺殘酷用杖之罪。較之於數次刑訊。則可謂太歇。而今此下敎。非惜一守默也。卽爲守默之爲官長也。特從惟輕之典。不害爲深遠之慮。罪人金守默。加刑一次。減死定配。命讀刑曹供辭。國榮讀奏。命書判付訖。命退去。諸臣以次出。
정조 1년
丁酉七月二十日初更。上御尊賢閣。右副承旨入侍時。右副承旨李秉模。記事官鄭東浚。記事官林錫喆金勉柱。以次進伏訖。上命書金守默子供辭。判付訖。上曰。俄下金守默處分傳敎見之乎。秉模曰。守默之罪。罪固罔赦。而卽見傳敎下者。不勝欽仰之至矣。上曰。昨日金守默子。擊鼓供辭。以血書之云。聞甚惻憐矣。今見供辭。則依俙說去。全無一言半辭發明之端。此豈鳴冤之道乎。秉模曰。卽見供辭。則語甚模糊全設剖破之端矣。上曰。明日爲次對乎。秉模曰。然矣。上曰。大臣之箚。可謂太過。而領相箚中。人臣極罪云云者。尤爲過當矣。秉模曰。憲長之疏。似是泛然說去。而大臣之箚。言甚過當矣。上命退。承史以次退出。
정조 1년
行都承旨洪國榮藥院直。左承旨李亨逵坐。右承旨李義翊坐直。左副承旨徐有防坐。右副承旨李秉模坐直。同副承旨李敬養坐。注書柳孟養藥院直鄭東浚仕直。事變假注書徐鼎修仕。
정조 1년
李義翊啓曰。大司憲鄭昌順。執義任觀周牌不進。掌令兪彦鏶金鍾厚在外。持平洪明浩鄭淵淳牌不進。今日監察茶時之意。敢啓。傳曰。知道。
정조 1년
傳于李義翊曰。大臣備局堂上引見。
정조 1년
傳于李義翊曰。禮曹參議次對。同爲入侍。
정조 1년
李秉模啓曰。禮曹參議申應顯。依下敎。來待矣。傳曰。入侍。
정조 1년
李秉模。以義禁府言啓曰。時囚罪人趙德潤。口招公事判付內。李濟萬拿問處之事。啓下矣。李濟萬今方待命。卽爲拿囚之意。敢啓。傳曰。知道。
정조 1년
李亨逵。以刑曹言啓曰。該曹雖以四件外。有當律云。遐陬儒生。不識道理。亦何深罪。林承澍除刑推。放送本鄕事。分付事。命下矣。依傳敎。衛外諠聒罪人林承澍。卽爲放送本鄕之意。敢啓。傳曰。知道。
정조 1년
又以義禁府言啓曰。罪人金守默。加刑一次。減死定配事。命下矣。齋戒日。非特命開坐。則例不得擧行。待無故日擧行之意。敢啓。傳曰。知道。
정조 1년
丁酉七月二十一日辰時。上御尊賢閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。今日箕伯出去時。卿出往城外。將爲餞別乎。國榮曰。意欲往弘濟院作別。而臣以將任佩命召。故雖近郊。非特敎則不可任意出去。將出石橋。以爲餞別矣。上曰。仍佩往來。可也。上曰。平安監司。入侍。賤臣承命出去。與平安監司洪樂純進前。上謂樂純曰。卿今遠出。予庸悵然。樂純對曰。臣偏蒙聖恩。猥畀雄藩。榮寵極矣。而但遠離京闕積違天顔區區下情。不勝伏悵。上曰。朝廷則有知申。可與共議大事。關西一道。予今忘憂於卿矣。樂純曰。聖敎及此。惶感不知所達矣。上曰。予見卿之叔侄。情誼之篤。無間父子。今當臨別。去留之心。想難爲懷也。樂純曰。父子相依。未嘗暫離。今當遠出。離去之臣情。留此之渠懷。俱爲難抑矣。上曰。關西之許多弊瘼。不可猝然矯革。而一自趙曮輩濁亂以後。諸般倉庫。幾皆枵然云。良可悶也。卿下去後。按簿反閱。以爲釐正之道。可也。樂純曰。臣熟聞關西之弊矣。錢穀銀木。虛錄旣多。至於留庫木。則換作麤木。只充其數。留庫銀子。以劣銀換出極品云。錢穀則雖或有釐正之道。而至於銀木。則末如之何矣。上曰。昨日金守默處分。何如。樂純曰。實爲善處分矣。渠則可謂殺無赦。而其在慮後弊之道。傳之生路。立綱存法之聖意。不勝欽仰矣。上曰。守默如非官長。則償命與否。非所可論。而旣曰。官長。而斷以償命之律。則民習不古。亦不無後弊。故酌處之命。良以是也。樂純曰。向者。伏見笞杖減等下敎。欽恤之德。意與天地同其大。內以軍門法司。外而監司守令。孰不竭誠奉行。而至於義州。則人心頑惡。便同化外之民。如非重棍。則犯越潛商之類。難可制服。義州則不可以一例用之矣。上曰。此則似然矣。上曰。明春則卿當遞還。其間雖不遠。極爲悵然矣。樂純曰。聖敎縷縷及此。下懷益不勝悵缺。上曰。今當遠離。卿須起見予面好矣。樂純起伏。仰瞻訖奏曰。天顔比向時頗豐潤。下情不勝慶幸。上曰。卿今日宿。何處。樂純曰。今日則當宿高陽矣。命退去。諸臣以次出。
정조 1년
丁酉七月二十一日未時。上御尊賢閣。藥房副提調。持湯劑入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。上曰。卿往。何處餞別乎。國榮曰。往弘濟院。作別矣。上曰。去留之懷。想益難抑矣。國榮曰。聖念及此。惶感無地矣。私情悵缺。不可勝達。命入湯劑。絢奉湯劑進前。上進御。上曰。頃見北關御史書啓中。會寧府使之使其子替行監賑云者。頗涉礙眼矣。領相果爲請推矣。國榮曰。雖或有事。至於上達。終涉未安矣。上曰。然矣。上曰。卿之貢市之任。大臣請其減下。故予果許之。而卿何要遞乎。國榮曰。臣之所兼者。皆是劇務。酬應簿牒。日不暇給。故不得已請於大臣。以爲圖遞矣。命讀公事訖。命退去。諸臣以次出。
정조 1년
丁酉七月二十一日戌時。上御尊賢閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。命讀各道雨澤狀啓。國榮讀奏。上曰。今日次對已言之。而北伯之事事顚錯。不一而足。聞御史之言。則茂山府使之居官革弊。可謂善治。而監司不但不爲褒啓。殿最時。置之中考。其矇不詳察之失。在所難免。國榮曰。此是所聞。不如所見故也。御史則身親見之。故的知其矯弊恤民之事。監司則只聞傳說。故不無爽實之弊矣。上曰。前官不職之罪。歸之於時府使。不請前官之罪。何其不公也。國榮曰。此則難免做錯之失矣。上曰。聞領相之言。則北道東堂。實無充數之道云。北道則何無治經之人。國榮曰。自前經工之人極少。故東堂時。必以未曾經工之人。苟充其數云矣。上曰。治經中。或有善屬文者乎。國榮曰。間或有之云矣。上曰。京試官。入侍。已爲下敎。而呈文中。去其太甚而已。不必峻考矣。國榮曰。聖敎誠然矣。命退去。諸臣以次出。
정조 1년
李享逵啓曰。大司憲鄭昌順。執義任觀周牌不進。掌令兪彦鏶金鍾厚在外。持平洪明浩鄭淵淳。牌不進。今日監察茶時之意。敢啓。傳曰。知道。
정조 1년
又以都摠府言啓曰。副摠管花陽君榷。以今日入直武藝別監軍兵等試放事。景福宮晝仕出去之意。敢啓。傳曰。知道。
정조 1년
以大司諫趙英鎭。司諫安聖彬。正言兪岳柱。執義任觀周。持平洪明浩鄭淵淳。牌不進。罷職傳旨。傳于李義翊曰。只推。
정조 1년
李義翊啓曰。合辭方張之時。兩司無詣臺之員。除在外疏批未下外。大司諫趙英鎭。執義任觀周。司諫安聖彬。持平洪明浩鄭淵淳。正言兪岳柱。旣有只推之命。竝卽牌招。何如。傳曰。允。
정조 1년
以大司諫趙英鎭。司諫安聖彬。正言兪岳柱。執義任觀周。持平洪明浩鄭淵淳。牌不進。罷職傳旨。傳于李亨逵曰。只推。
정조 1년
李義翊啓曰。憲府連日監察茶時。事甚未安。除在外傳旨未下外。大司憲鄭昌順。卽爲牌招。何如。傳曰。允。
정조 1년
李秉模啓曰。訓鍊大將張志恒。依下敎。來待矣。傳曰。入侍。
정조 1년
李義翊。以濬川司言啓曰。本司都廳尹守仁汰去代。以御營千摠李壽弘差下。使之察任。何如。傳曰。允。
정조 1년
李享逵。以義禁府言啓曰。卽接月令醫員辛重九手本。則時囚罪人尹得弘。前患毒痁。重發於累日處濕之餘。轉成逐日之瘧。泄痢兼劇。食飮全廢。委頓不省云。自前罪人病勢如此。則有保放救療之規。敢此仰稟。傳曰。保放。
정조 1년
丁酉七月二十二日辰時。上御尊賢閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。國榮曰。去夜寢睡。何如。上曰。善寢矣。上曰。訓將內禁衛節目。已議定云乎。國榮曰。姑未詳定云矣。上曰。內禁衛之名。不輕而重。卽古之虎賁羽林之名也。宿衛之士。固當別擇。而近來則不成貌樣。徒聚雜流。苟充其數。此不可不一番釐正。故令訓將成節目者。欲爲變通之意也。國榮曰。我國軍制之疎虞。莫非此類。國家之所深憂。而不可一朝一夕之所可變通者。節目各別詳定。然後當爲更張矣。上曰。一番以宣薦窠分定。以出身閑良中宣薦人。取才塡差。作爲一番。亦一好道理。卿意。何如。國榮曰。擇其才藝可用之人。培養於此。則庶可有效矣。上曰。今日召見訓將。更爲詳敎矣。上曰。訓將。入侍。出榻敎上曰。禁軍變通後。又爲不可不釐正者。卽馬兵也。馬兵之卑賤雜遝。尤甚於禁軍。此輩安知軍旅之事坐作進退之法乎。以中庶中有技藝者。以爲塡充。因作遷轉之階。則似無妨矣。國榮曰。此與禁軍有異。中庶輩。必無願從之理。此不可猝難變通之事矣。命讀公事。國榮讀奏訖。命退去。諸臣以次出。
정조 1년
丁酉七月二十二日未時。上御尊賢閣。藥房副提調持湯劑入侍時。副是調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。濟州馬三運。俄已入來。頃日未及頒賜之人。將欲賜給。注書出去。入直玉堂及宣傳官李儒敬金熙。招入。內乘領貢馬待令事。分付。賤臣承命而出。分付。上出御興泰門。承史隨詣進伏。內乘田文顯具琡洪志浩。領貢馬序立於庭下。命玉堂內乘宣傳官。先爲親受。玉堂李在學李儒慶。宣傳官李儒敬金熙。內乘田文顯具琡洪志浩。親受貢馬。四拜後。玉堂宣傳官先退。上曰。兼春秋卜台鎭金鳳顯。亦一體賜給。享官五人。亦爲賜給。命中官司謁。大殿別監頭目。武藝別監頭目。次第親受。中官以下。依例親受訖。上曰。頒賜後。餘馬尙多。五軍門。各給十匹。以爲喂養。何如。國榮曰。出給馴養。無妨矣。上曰。五軍門及龍虎營校鍊官。招入。賤臣承命而出。招入殿庭。命各給十匹。分付。出送國榮。以善喂馴養之意。分付。頒馬訖。命退去。諸臣以次出。
정조 1년
丁酉七月二十二日申時。上御尊賢閣。訓將入侍時。訓鍊大將張志恒。右副承旨李秉模。記事官鄭東浚。記事官徐龍輔金勉柱。以次進伏訖。上曰。訓將進前。志恒進伏。上曰。內禁衛節目。已議定乎。志恒曰。方與兵判。從長商確。而未及刪定矣。上曰。禁旅。卽宿衛之士也。在周則虎賁。在漢則羽林。不可不重其選。而近年以來。漸不成樣。目不識魚魯之辨。身不閑軍旅之事。甕牖繩樞之輩。無賴白徒之類。雜遝而進。苟充額數。言念軍制。寧不寒心。今此成節目之後。雖難造次間一變。若遵而勿失。漸有成效。則庶可軍制之少勝矣。志恒曰。軍制之不成樣。久矣。如欲猝變。則似多難便之端。而成節目之後。次第變通。則必有大效矣。上曰。內禁衛一番定爲宣薦之窠。而以宣薦武弁中人。取才入屬則爲好。而取才則當何以爲之乎。志恒曰。取才則依將魁取才例。以兩技試取。而六兩則三矢九十步俱入者。講書則武經七書中。從自願取入格則。似好矣。上曰。宣薦武臣之初入仕。毋論出身閑良。未經禁軍。則不得擬望之意。當入節目中乎。志恒曰。然矣。上曰。初仕遷轉朔數。則以幾朔爲限乎。志恒曰。以六朔爲限則。似好矣。上曰。宣薦。雖不滿百數。不可以雜流輩。苟然充額矣。志恒曰。當以部薦試取差充矣。上曰。節目一定之後。則凡宣薦武士。莫不因此而進身。雖大將子弟。皆經禁軍而後。次第遷轉。若一遵節目。則禁軍便作武弁之初仕。似無不願之端矣。志恒曰。節目頒布之後。則禁軍一番。便是初仕之階。皆將樂赴矣。上曰。各軍門之。亦不成樣。久矣。禁軍節目之後。次第變通則。似好矣。至以馬兵言之。無非下賤之流。不閑軍旅之事。坐作之法。又何以得力於戰陣之間乎。若以中庶輩。次次塡充。以爲遷轉之階。則亦豈無一變之效乎。志恒曰。至於馬兵。則渠輩似不願從矣。上曰。渠輩旣未入於禁軍。又不入於馬兵。則將做甚事。若勿出他徑。只出次次踐歷之一徑。先自一人爲始。則似可次次願赴矣。志恒曰。馬兵則必無願從之理。以別武士窠爲之。則似好矣。上曰。予意則欲大其規模。一變軍制之意也。雖以大同言之。先自一道爲始。次次爲之矣。此法亦自一營門先始。則似無不成之理矣。志恒曰。聖敎實爲欽仰。而今則習俗已痼。卒難變通矣。上曰。今則百弊俱生。便同瘡痍之餘。拘於俗習。變通甚難。今予所言雖迂遠。若因循宿弊。差過四五年。予之此心。亦易消磨。及此時變通。則似爲振作之道矣。志恒曰。聖敎亶由於治本之道。實爲欽仰之至。而次次變通。則不無大變之效矣。上曰。凡諸變通。雖非造次間所可能。然若月計歲計。則亦不無少勝之端矣。今此行伍變通之事。旣非時日之所可爲。而禁軍節目。則速爲刪定。似好矣。仍命退。諸臣以次退出。
정조 1년
丁酉七月二十二日戌時。上御尊賢閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。軍制變通事。俄與訓將。多少酬酢。而予意則蓋出於大其規模。一變軍制之意也。馬兵釐正事。問于訓將。則中庶輩必不樂從云。事或然矣。而此輩旣不參於禁軍。又不入於馬兵。則無所歸屬。馬兵旣爲遷轉階梯。則與禁軍雖有差等。遷轉則一也。如此則豈無願從之理乎。國榮曰。此則便同大更張。不可容易議定者。雖欲以此變通。而渠輩若抵死謀避。則將何以處之乎。上曰。此則不然。設法之初。雖大臣重臣庶族門客。毋循顔私。一竝塡充以爲立法。則似可次次願赴。五軍門雖難一時變通。先自一軍門。創始此法。爲遷轉之階。則五軍門可以次第釐正。豈不便好乎。大同創出時。先自湖西始。延及八道。仍成美制。今此馬兵變通。當如是矣。國榮曰。聖敎誠好。而軍制之混淆。已成習俗。馬兵之名。人皆賤之。中庶輩必不願從。是可慮矣。上曰。古有甲士宅正兵宅。行伍之不卑。推此可知。自古名賢碩。輔之變更時弊。率多任怨而行之。予意則自卿之軍門。先始之好矣。國榮曰。爲國事任怨。臣何爲難。而軍制變通。事係重大。如非愽採群議。允協人心。則不可猝然創始矣。上曰。此不可時日間。所可爲者。禁軍節目議定後。當愽詢大臣將臣各別消詳後。可以爲之。卿亦留意。於此事。以思好樣之道。可也。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨徐有防坐直。右副承旨李秉模坐直。同副承旨李敬養坐。注書柳孟養藥院直鄭東浚仕直。事變假注書徐鼎修仕。
정조 1년
李亨逵啓曰。大司憲鄭昌順。執義任觀周牌不進。掌令兪彦鏶金鍾厚在外。持平洪明浩鄭淵淳牌不進。今日以監察茶時之意。敢啓。傳曰。知道。
정조 1년
以大司諫趙英鎭。司諫安聖彬。正言兪岳柱。執義任觀周。持平洪明浩鄭淵淳。牌不進罷職。傳旨。傳于李亨逵曰。只推。
정조 1년
傳于李秉模曰。召對爲之。
정조 1년
傳于李秉模曰。在外玉堂改差。政官牌招。開政。
정조 1년
以吏曹參議鄭民始牌不進罷職傳旨。傳于徐有防曰。只推。
정조 1년
傳于徐有防曰。中官掩置呈辭。推考。
정조 1년
李秉模。以春秋館言啓曰。卽接江華府留守李福源啓下狀本。則鼎足山城藏史閣內第一間前面第六井斑子。有雨漏點滴之痕稍大第五間前面第六井斑子。亦有漏痕。墻壁薍簾。亦爲致傷云。莫重史閣。如是漏傷。事甚驚慮。奉審後不可不及時修改。卽速發遣郞廳。使之擇日修改。而璿源閣雨漏處。亦令該寺。稟旨擧行。何如。傳曰。允。
정조 1년
李秉模。以禮曹言啓曰。卽接宗廟署所報。則今日雨後。永寧殿第十二室龕內中班子。自北第一井滲漏。所塗靑綾花。東北邊一隅。透落垂下。而亦有點滴於神欌上之痕。臣曹與本署提調。依例奉審後。稟處。何如。傳曰。允。
정조 1년
李秉模。以禮曹言啓曰。臣樂性進詣宗廟。與本署提調黃景源。眼同詳細奉審。則永寧殿第十二室龕內中班子。自北第一井滲漏。所塗靑綾花。東北邊一隅。透落垂下。而亦有點滴於神欌上。果如本署官員所報。滲漏處。待晴。卽爲擇日修改。何如。傳曰。允。
정조 1년
以禮曹宗廟雨漏處奉審草記。傳于李秉模曰。奉審後。入侍。
정조 1년
徐有防啓曰。禮曹判書洪樂性。宗廟提調黃景源。宗廟雨漏處奉審後。依下敎來待矣。傳曰。入侍。
정조 1년
傳于李秉模曰。還穀欠縮之査發狀報。何等重大之事。則寧越府使鄭述祚之事。雖與全然白脫有異。當初論報。爲區別不分明之歎。致使囚供。有可明之端。況述祚雖非交承。旣是前官。則又何不詳審枚報乎。事甚不察。寧越府使李普溫。緘辭推考。
정조 1년
有政。吏批。行判書李重祜進。參判徐浩修在外未肅拜。參議鄭民始牌不進。左副承旨徐有防進。以李儒慶洪明浩爲校理。沈念祖鄭宇淳爲副校理。李文源爲驪州牧使。洪秋鍾爲崇靈殿參奉。慶興府使李東曄。今加嘉善。前郡守柳匡國。今加通政。以上加資事。承傳。
정조 1년
兵批。判書李徽之進。參判魚錫定。呈辭入啓。參議林鼎遠入直進。參知徐逈修病。左副承旨徐有防進。以田見龍李漸運爲五衛將。洪繼善爲訓鍊主簿。吳仁瑞爲昌慶將。千世弼爲龜山僉使。嚴思賢爲蛇梁萬戶。高命喆爲於蘭萬戶。梅潤文爲助羅浦萬戶。崔昌鎭爲永達萬戶。趙藺璧爲新門別將。栗浦權管韓致敎單付。僉知李漢五吳載衡單付。李世奭南鶴聞沈有鎭鄭志儉爲副司直。具埱洪義榮爲副司果。
정조 1년
徐有防。以吏曹言啓曰。健元陵參奉宋時淵呈狀內。身病甚重。勢難察任云。依例改差。何如。傳曰。允。
정조 1년
丁酉七月二十三日辰時。上御尊賢閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。國榮曰。去夜寢睡。何如。上曰。善寢矣。命讀金吾鄭述祚供辭。國榮讀奏。上曰。果如所供。則新府使之論報。誠欠詳審。如有欠縮則當分明枚報。而將有更査之擧。事甚不察。良可慨然。國榮曰。更査後。當知其眞僞。而以供辭觀之。宜有可明之端矣。上曰。然矣。上曰。兩司之無端違牌。抑何事也。國榮曰。一自都憲疏後。皆引嫌不爲行公矣。上曰。一避可伸情勢。何至今爲引乎。予未可知也。國榮曰。尙今引嫌。似涉過矣。上曰。都憲。何爲違召。國榮曰。大臣及諸臺。皆爲引嫌。則豈可遽然行公乎。上曰。此則似然矣。命退去。諸臣以次出。
정조 1년
丁酉七月二十三日巳時。上御興政堂。召對入侍時。參贊官李敬養。侍讀官李在學。檢討官李儒慶。記事官鄭東浚。記事官徐龍輔金勉柱。以次進伏訖。在學讀史記評林平準書。自其明年南越反。止以巨萬計皆取足。儒慶讀。自弘羊又請令吏得入粟補官。止相激使然曷足怪焉訖。上講史記評林平準書。讀自其明年南越反。止相激使然曷足怪焉訖。在學曰。此時餽糧之費。賞賜之用。如是浩大。而太倉猶盈。邊穀多餘。則大農聚斂之法。於斯至矣。而所聚之財。本非別處得來者。皆不過斂民財以取利。故利之所在。無所不爲。至於入粟補官而極矣。官爵有國所愼。而今使入粟得補。尙何論於爲官擇人乎。唐德宗以獻果人擬官。則陸贄之諫。至於再三。此則旣無獻果之誠。只使入粟而補。直是賣官鬻爵耳。然此等謬政。殆乎。無代無之。雖以我朝言之。若値凶荒則所謂納粟帖。遍行於外邑。稍有擔甔石之資者。輒取金玉之階。此雖與官爵有間。旣有加資之名。則與漢時之入粟補官。相去不甚遠。至若雜歧輩。一效勞於國家。則小則除邊將。大則爲守令。不問其人之可否。畀以治民之官者。尤有欠於愼揀之政矣。書曰。德懋懋官。功懋懋賞。蓋有功者。可以賞而不可以官也。伏願深留聖心。凡於官爵。必盡愼簡之方。俾無猥屑之弊焉。上曰。所奏果好矣。列聖朝。或以御容模寫之畫員。爲邊將承傳。則三司爭之。或以患候平復時醫官。下加資傳敎。則玉堂言之如是者。是矣。儒慶曰。卜式初以牟利進而後。責弘羊以牟利者。可謂責己則昏。責人則明也。臣未聞有枉己直人者。卜式不顧其己之非。乃反責人之是者。其昏甚矣。以此進言於武帝。而豈有聽納之理乎。大凡人臣進言。必正己而後言。至於臣等蔑學。自顧事爲。與所言不相孚者多矣。故或有進言。終難有格於王心。雖然。不以人廢其言古人攸訓。凡有蒭蕘之進前。不以其人之卑微。必使採擇焉。上曰。所陳好矣。儒慶曰。上有非常之恩。則下必疑之。臣等。本無可稱之事。而乃有此錫馬。錫馬之典。卽國之重賞也。韓昭侯。乃戰國之凡主。藏弊袴以待有功。而況錫馬。非比弊袴。則此豈非非常之恩乎。臣等。祗受以往。耿結終宵。今始仰陳。以臣等所錫之馬。待其有功焉。上曰。玉堂所奏之意則固好矣。而此非錫馬也。貢馬之頒賜。卽古例而中間每自宮掖消融矣。昨今年始行古例。而今番數亦不足。不能遍賜諸玉堂。而只及於入直矣。在學曰。臣等。初無可賞之勞。豈可以賞典論之哉。臣則知其爲頒馬也。非錫馬也。而此是館中罕有之事。故一館爲榮矣。上命退。諸臣以次退出。
정조 1년
丁酉七月二十三日申時。上御尊賢閣。藥房副提調。持湯劑入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。命讀禮曹宗廟雨漏處草記。國榮讀奏。命書批答。命讀政望訖。命退去。諸臣以次出。
정조 1년
丁酉七月二十三日酉時。上御興政堂。禮曹判書宗廟提調入侍時。禮曹判書洪樂性。宗廟提調黃景源。右副承旨李秉模。記事官鄭東浚。記事官徐龍輔金勉柱。以次進伏訖。上曰。宗廟雨漏處。奉審以來乎。樂性曰。臣與提調奉審。而雨漏處雖不大段。龕內略有滲漏之處。不可不修改矣。上曰。修改時。當爲移安乎。樂性曰。當移安矣。上曰。何日爲吉云乎。樂性曰。俄使日官初擇。則今二十九日三十日爲吉云矣。景源曰。今日則日勢差曛。未能詳審。而龕內及欌上。似有滲漏處。詳細看審後。一時改之則似好矣。上曰。唯。仍命先退。上曰。慶尙道史庫曝曬時。何翰林下去乎。秉模曰。上番翰林下去云矣。上謂龍輔曰。茂朱則下番當下去乎。龍輔曰。雖下番翰林。有特敎則出去矣。上曰。慶尙道往還。當費幾日乎。龍輔曰。當爲二十餘日矣。上曰。知申爲翰林時。不過十八日往還云。汝亦以此日字往還。而賑政方張。勿貽民弊。可也。仍命退。承史以次退出。
정조 1년
丁酉七月二十三日戌時。上御尊賢閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。非時雨水。如是支離無開霽之意農事。極爲可悶。國榮曰。方當發穗成實之際。陰雨連仍。實爲悶然。而且以乘除之理言之。春夏之旱災旣極。秋霖之爲害可慮。其於備災之方。省費之政。不可不預爲消詳矣。上曰。卿言是矣。國榮曰。近來非但日氣之頗涼。換節之時。陰濕之氣。易爲受傷。生泠之物。切勿進御。加意愼攝伏望。命讀公事訖。命退去。諸臣以次出。
정조 1년
李亨逵啓曰。大司憲鄭昌順。執義任觀周牌不進。掌令兪彦鏶金鍾厚在外。持平鄭淵淳牌不進。一員未差。今日監察茶時之意。敢啓。傳曰。知道。
정조 1년
以大司諫趙英鎭。司諫安聖彬。正言兪岳柱。執義任觀周。持平鄭淵淳牌不進罷職。傳于李敬養曰。只推。
정조 1년
李敬養啓曰。明日次對。兩司當爲。進參。除在外疏批未下外。呈告人員。竝待開門。牌招。何如。傳曰。允。
정조 1년
李秉模。以宗簿寺提調言啓曰。卽因春秋館草記。璿源閣雨漏處。亦令該寺。稟旨擧行事。允下矣。伏見江華府留守李福源啓下狀本。則鼎足山城璿源閣內。第一間前面第二椽三椽間有雨漏。油芚上。顯有滲漏之痕。第二間後面內壁上第一椽間。微有漏痕。墻壁薍簾。亦爲致傷云。莫重璿閣如是漏傷。事甚驚慮。奉審後。不可不及時修改。卽速發遣郞廳。使之擇日修改。何如。傳曰。允。
정조 1년
李亨逵。以禮曹言啓曰。圖畫署。有別遞兒祿窠。畫員中。勤勞國役者。使之次次許付。而別遞兒一窠中。畫員金德夏。以其有功勞付祿事。草記蒙允後。德夏旋卽身故。其窠尙今儲闕矣。畫員全祥直。前後國役。多有效勞。且有高品付祿之特敎。依例許付於別遞兒祿窠。何如。傳曰。允。
정조 1년
又以義禁府言啓曰。罪人金守默。加刑一次。減死定配事。命下矣。罪人金守默。今已加刑一次。全羅道康津縣減死定配。而以傳敎內辭意。具罪目。依例發遣府羅將。押送配所。何如。傳曰。允。
정조 1년
李敬養。以御營廳言啓曰。本廳字內。惠化門南邊駝駱山下體城頹毁處修築事。前已。啓下矣。明日爲始。修築之意。敢啓。傳曰。知道。
정조 1년
李亨逵。以義禁府言啓曰。慶尙道丹城縣徒配罪人趙德常。前任杆城郡守時。吏逋不察事。因江原監司金履素狀啓。拿問後。已爲照律勘處。依前罪目。還發配所之意。敢啓。傳曰。知道。
정조 1년
又以刑曹言啓曰。今七月十七日動駕時。慶尙道熊川居良人金貴才稱名人。白活於衛外。故取考其原情。則自官家招入其妻。稱以買得。仍作衙奴之妻云。而旣非四件。則以如此猥屑之事。敢爲登聞。民習極爲痛駭。原情內辭緣勿施。自臣曹依律勘處。何如。傳曰。允。
정조 1년
又以義禁府言啓曰。保放罪人鄭述祚査啓。旣已啓下。依例還囚後。稟處之意。敢啓。傳曰。允。
정조 1년
李秉模。以兵曹言啓曰。卽接東道參軍牒報。則御營廳所授惠化門南邊駝駱山。下體城三間許頹落云。令繕工監。爲先把子圍。排分授軍門。急速修築。而把守軍兵。亦令該軍門。多數定送。限修築間。各別守直之意。分付。何如。傳曰。允。
정조 1년
又以御營廳言啓曰。本廳字內。惠化門南邊駝駱山下體城三間許頹毁處。令分授軍門。急速修築。把守軍亦令該軍門。多數定送。嚴加守直事。自兵曹草記矣。修築則卽當擧行。而本廳將校。率領鄕軍二十名。今日爲始。限修築間。晝夜輪回守直之意。敢啓。傳曰。知道。
정조 1년
李敬養。以兵曹言啓曰。御營廳敎鍊官禁軍遞兒窠。今方有闕矣。依節目。禁軍別將與該營中軍。眼同試取。以其居首者。塡差之意。分付。何如。傳曰。允。
정조 1년
丁酉七月二十四日。記事官姜彙鈺。義禁府朴左源段。無可罪之端。上裁。何如啓目。傳曰。分揀放送爲旀。稅船裝發。旣在於其矣身兼任之前是隱。則當初何不區別現告是喩。自本府査問該道後。稟處爲良如敎。
정조 1년
義禁府守直中官蔡伯周。身爲中官。先大王命藏之物。任意遷移。至於閪失之境。罪刑推得情。何如啓目。傳曰。當初移置。雖出於防其閪失之患。是乃莫重古器。何不稟告移置是旀。畢役已久。則又何不還置本處乎。以此以彼。俱涉無據。汰去放送爲良如敎。
정조 1년
丁酉七月二十四日辰時。上御尊賢閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。國榮曰。去夜寢睡。何如。上曰。善寢矣。上曰。文臣朔試射。亦有效矣。前則如有一二分者。則猶以爲奇。今番朔試射。有二十餘分者。可謂神奇。國榮曰。鄒聖云。不爲也。非不能也。雖不操弓之人。習而行之。無不能者。非但射也。文學亦然。今日讀一書。明日讀書。無所間斷。則學文自至高明。此莫非人君導率之致。上曰。卿言果然矣。命讀刑曹金貴才勘處草記訖。命退去。諸臣以次出。
정조 1년
丁酉七月二十四日申時。上御尊賢閣。藥房副提調。持湯劑入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑。進前。上進御。命讀金吾兵曹草記。國榮讀奏。上曰。昨今日雨勢快霽。民事甚幸。國榮曰。頃見各道農形狀啓。則皆有西成之望云。而京畿獨不免凶。是可憂悶。上曰。見畿伯狀啓。則野畓乾播處及田穀皆豐登云。是則可幸。國榮曰。畿內全是水田。禾穀若失稔。則大是狼狽。以些少田穀。何以資生乎。昨今年畿民之勞力於國役。多矣。調救之策。廟堂尤宜商確矣。上曰。木花。何如云耶。國榮曰。木花則豐年云矣。上曰。此後一二軍色郞廳。移擬他職時。懸註。出榻敎命退去。諸臣以次出。
정조 1년
丁酉七月二十四日申時。上御尊賢閣。右副承旨入侍時。右副承旨李秉模。記事官鄭東浚。記事官徐龍輔金勉柱。以次進伏訖。上命書傳敎曰。以日熱。旣命退定矣。晦間連値齋日。文武臣專經殿講。以二十六日爲之事。分付。又命書傳敎曰。殿講處所。以崇政殿爲之。又命書傳敎曰。文臣朔試射時。典籍姜文煥二十一分。副司果李謙彬。副正字權儐各十三分。試射作爲弁髦。而三文臣之得中。至於此多。極涉可嘉。宜有激勸之道。而不必費諸有司。以內下弓子。自政院頒給。命書刑曹判付訖。仍命退。承史以次退出。
정조 1년
丁酉七月二十四日戌時。上御尊賢閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。文武臣殿講。同日設行。足可爲之乎。國榮曰。文臣擧案若多。則當日內。似難畢講矣。命讀宗簿寺江華璿源閣修改草記。國榮讀奏。上曰。史閣璿閣之竝時修改。爲弊似不少矣。國榮曰。然矣。上曰。朔試射居首之施賞。何如。國榮曰。此亦激勸之道。下敎。誠好矣。命讀各道狀啓訖。命退去。諸臣以次出。
정조 1년
又以都摠府言啓曰。副摠管徐有慶。以今日入直武藝別監軍兵等試放事。景福宮晝仕出去之意。敢啓。傳曰。知道。
정조 1년
以大司諫趙英鎭。司諫安聖彬。正言兪岳柱。執義任觀周。持平鄭淵淳牌不進罷職傳旨。傳于李義翊曰。只推。
정조 1년
李秉模。以禮曹言啓曰。乙未五月文科中。庭試入格二十人。雖有混同之嫌。有難區別。一倂罷榜。原榜中直赴。勿爲罷榜事。命下矣。乙未五月。庭試原榜鄭克煥宋翼彦宋載中李商進李鎭常尹翊東洪文海延東憲李福潤吳翰源金載器李養遠趙德潤洪時溥李心淵朴相集許策復一李邦仁金樂誠等。二十人榜目中。削去付籤以入。而試劵。依例令政院收聚。去紅籤。各其所受紅牌。亦令吏曹。稟旨處置。何如。傳曰。允。
정조 1년
李亨逵。以義禁府言啓曰。今旣削科。卽一白徒趙德潤勿論事。命下矣。時囚罪人趙德潤。放送之意。敢啓。傳曰。知道。
정조 1년
傳于李秉模曰。禮判明朝來待事。分付。
정조 1년
以禮曹專經文臣書啓。傳于李秉模曰。講員。何若是太小乎。禮房承旨。推考。此單子。還給。
정조 1년
有政。吏批。行判書李重祜進。參判徐浩修在外未肅拜。參議鄭民始式暇。左承旨李亨逵進。以金憙爲持平。尹行修爲副修撰。金華鎭爲工曹參判。趙尙鎭爲龍崗縣令。洪樂春爲童蒙敎官。故郡守鄭昌兪贈吏參例兼。故郡守鄭光謙贈吏議全羅監司鄭元始考祖考。漢學敎授李在學沈豊之單付。
정조 1년
兵批。判書李徽之病。參判魚錫定呈辭受由。參議林鼎遠病。參知徐逈修入直進。左承旨李亨逵進。副司直柳戇。